钦定古今图书集成/明伦汇编/闺媛典/第115卷 > 王媛颂 前人
## 钦定古今图书集成/明伦汇编/闺媛典/第115卷 > 王媛颂 前人

王媛贞阮者，名淑，槁城人，均州守阮容之子，历阳王
瑀之妻也。瑀故名阀，淑亦出右族，好礼而贞一，阳和
阴肃。懿闻，流三族间。瑀以材起家为裨将，当戍夫概。
《夫概》与敌土犬牙，瑀将逻骑侦其营，敌意劲兵压境，
悉力迎战。瑀知不能免，蹈白刃前，逻骑皆逝。瑀寻被
执，以不屈死。淑恸曰：“夫者妇天也。吾天倾矣，尚何所
仰哉！”遂蒙被泣卧，不粒食。媵人以食进，淑麾曰：“吾不
食矣。”已而气阽阽若丝，先后仅属。媵人又以药进，淑
复麾曰：“去，吾不药矣。”如此者七日，竟终，年甫二十三
尔。淑葬金华城北黄坞，其颠有异瓜生蔓，一而四实，
其色光翠如沐者，君子谓淑能知贞道矣。贞道明则
常伦定矣。《诗》云：“髧彼两髦，实维我仪”之死矢靡他，此
之谓也。《颂》曰：“翼翼贞阮，执行有常。”夫戍而俘，尽然隐
伤不食以死，其节炜煌瓜瓞之生，天旌厥祥。